CELEX: 32014D0860
Language: bg
Date: 2014-12-01 00:00:00
Title: Решение 2014/860/ОВППС на Съвета от 1 декември 2014 година за изменение и удължаване на срока на действие на Решение 2012/173/ОВППС относно задействането на Оперативния център на ЕС за мисиите и операцията по линия на общата политика за сигурност и отбрана в региона на Африканския рог

2.12.2014   
            
            
               BG
            
            
               Официален вестник на Европейския съюз
            
            
               L 346/32
            
         РЕШЕНИЕ 2014/860/ОВППС НА СЪВЕТА
   от 1 декември 2014 година
   за изменение и удължаване на срока на действие на Решение 2012/173/ОВППС относно задействането на Оперативния център на ЕС за мисиите и операцията по линия на общата политика за сигурност и отбрана в региона на Африканския рог
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 42, параграф 4 и член 43, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:
   
               (1)
            
            
               На 9 декември 2013 г. Съветът прие Решение 2013/725/ОВППС (1), с което измени и удължи срока на действие на Решение 2012/173/ОВППС на Съвета (2).
            
         
               (2)
            
            
               Съгласно резултатите от прегледа на Оперативния център на ЕС мандатът Оперативния център следва да бъде продължен до декември 2016 г. Това ще даде възможност и за подготовката на трайното прехвърляне на неговите функции и ресурси за координация и планиране към структурите на ЕСВД/ОПСО, в контекста на прегледа, извършван от ЕСВД под ръководството на върховния представител на Съюза по въпросите на външните работи и политиката на сигурност (ВП), при надлежно отчитане на институционалната рамка и приложимите процедури. След прехвърлянето няма да има необходимост от допълнително удължаване на мандата. Във връзка с това евентуални бъдещи звена в рамките на структурите на ЕВСД/ОПСО, които изпълняват функции по подпомагане на координацията и планирането, ще имат различно наименование, отразяващо тази роля. Междувременно Оперативният център на ЕС следва да изпълнява по-голяма роля в подпомагането на координацията и планирането в гражданската и военната област и следва да поеме допълнителни отговорности в географски план за региона на Сахел, при спазване на установените ограничения за ресурси и персонал. За евентуалното допълване на ролята му в географски план — извън региона на Сахел, е необходимо отделно съгласие на Комитета за политика и сигурност (КПС).
            
         
               (3)
            
            
               Поради това Решение 2012/173/ОВППС следва да бъде съответно изменено и срокът му на действие да бъде удължен,
            
         ПРИЕ НАСТОЯЩОТО РЕШЕНИЕ:
   Член 1
   Решение 2012/173/ОВППС се изменя, както следва:
   
               1)
            
            
               Заглавието се заменя със следното:
               .
            
         
               2)
            
            
               В член 1 параграф 1 се заменя със следното:
               „1.   Оперативният център на ЕС подкрепя мисиите по линия на общата политика за сигурност и отбрана (ОПСО) EUTM Сомалия и EUCAP NESTOR и операцията по линия на ОПСО Atalanta в Африканския рог, както и мисиите по линия на ОПСО EUTM Mali, EUCAP Sahel Niger и EUCAP Sahel Mali в региона на Сахел.“
            
         
               3)
            
            
               Член 2 се заменя със следното:
               „Член 2
               Мандат и задачи
               1.   Оперативният център на ЕС оказва подкрепа в областта на оперативното планиране и провеждането на мисиите и операцията по линия на ОПСО в Африканския рог и в региона на Сахел с цел повишаване на ефективността, съгласуваността и укрепването на единодействието в рамките на ОПСО в двата региона. В този контекст Оперативният център на ЕС подпомага обмена на информация, подобрява координацията и укрепва гражданско-военното единодействие.
               2.   Оперативният център на ЕС изпълнява следните задачи:
               
                           а)
                        
                        
                           оказва пряка подкрепа на командващия гражданските операции при оперативното планиране и провеждането на гражданските мисии в Африканския рог и региона на Сахел, посредством своя военен и специализиран опит в областта на планирането;
                        
                     
                           б)
                        
                        
                           оказва подкрепа на командващите военните мисии и операция в Африканския рог и региона на Сахел;
                        
                     
                           в)
                        
                        
                           оказва подкрепа на Дирекцията за управление на кризи и планиране, по нейно искане, при стратегическото планиране на мисиите и операцията по линия на ОПСО в Африканския рог и региона на Сахел;
                        
                     
                           г)
                        
                        
                           подпомага взаимодействието между съответните мисии и операция по линия на ОПСО и структурите, намиращи се в Брюксел. Във връзка с пилотните случаи „обучи и оборудвай“ в Мали и Сомалия Оперативният център на ЕС може успешно да оказва подкрепа на функционален координационен механизъм с оглед на неговия план за изпълнение;
                        
                     
                           д)
                        
                        
                           подпомага координацията и укрепва единодействието между мисиите и операцията по линия на ОПСО в Африканския рог, в контекста на стратегията за този регион и в сътрудничество със специалния представител на Европейския съюз (СПЕС) за Африканския рог и със специалния пратеник на Европейския съюз за Сомалия;
                        
                     
                           е)
                        
                        
                           улеснява координацията и подобрява единодействието между мисиите по линия на ОПСО в региона на Сахел в контекста на стратегията за Сахел и във взаимодействие със СПЕС за Сахел.
                        
                     3.   Изпълнението на мандата и задачите се излага подробно в план за изпълнение, който се представя на КПС и подлежи на преглед.“
            
         
               4)
            
            
               Член 3 се изменя, както следва:
               
                           а)
                        
                        
                           параграфи 1 и 1а се заменят със следното;
                           „1.   Съветът оправомощава КПС в съответствие с член 38 от Договора да взема решения относно назначаването на ръководителя на Оперативния център на ЕС.“;
                     
                           б)
                        
                        
                           параграф 4 се заменя със следното:
                           „4.   Ръководителят на Оперативния център на ЕС отговаря за отговорите на исканията, отправяни към Центъра от командващия гражданските операции, от командващите операцията и мисиите по линия на ОПСО в Африканския рог и в региона на Сахел, и от Дирекцията за управление на кризи и планиране. Той осигурява правилното функциониране на Оперативния център на ЕС и координира ефикасното използване на неговите способности. Крайната отговорност за документите за оперативното планиране и решенията, свързани с провеждането на мисиите и на операцията, се носи съответно от командващия гражданските операции и съответните командващи операцията и мисиите в Африканския рог и региона на Сахел.“;
                     
                           в)
                        
                        
                           параграф 5 се заменя със следното:
                           „5.   В рамките на своята отговорност ръководителят на Оперативния център на ЕС докладва редовно на КПС и на ВКЕС, в зависимост от случая“.
                     
         
               5)
            
            
               Член 4 се изменя, както следва:
               
                           а)
                        
                        
                           параграф 1 се заменя със следното:
                           „1.   Оперативният център на ЕС се състои от персонал, командирован от държавите членки и осигурен от ВСЕС. Съответните звена за връзка и подкрепа на военните мисии и операцията в Африканския рог и в региона на Сахел се включват в състава на Оперативния център на ЕС, без да се засяга съществуващата командна верига.“;
                     
                           б)
                        
                        
                           в параграф 2 първото изречение се заменя със следното:
                           „2.   Човешките ресурси, предоставени на разположение на Оперативния център на ЕС, трябва да притежават целия военен експертен опит, необходим за правилното изпълнение на мандата и задачите въз основа на план за изпълнение.“
                        
                     
                           в)
                        
                        
                           параграф 3 се заменя със следното:
                           „3.   Всички членове на персонала спазват принципите и минималните стандарти за сигурност, установени с Решение 2013/488/ЕС на Съвета (3).
                        
                     
         
               6)
            
            
               Член 5 се заменя със следното:
               „Член 5
               Организация
               Оперативният център на ЕС е организиран съобразно функционалните и географските отговорности, съответстващи на изискванията на подкрепяните от него мисии и операция по линия на ОПСО.“
            
         
               7)
            
            
               Член 8 се заличава.
            
         
               8)
            
            
               В член 9 втора алинея се заменя със следното:
               „Прилага се от 23 март 2012 г. до 31 декември 2016 г.“
            
         Член 2
   Настоящото решение влиза в сила в деня на приемането му.
   
      Съставено в Брюксел на 1 декември 2014 година.
      
         
            За Съвета
         
         
            Председател
         
         B. LORENZIN
      
   
   
      (1)  Решение 2013/725/ОВППС на Съвета от 9 декември 2013 г. за изменение и удължаване на срока на действие на Решение 2012/173/ОВППС относно задействането на Оперативния център на ЕС за мисиите и операцията по линия на общата политика за сигурност и отбрана в региона на Африканския рог (ОВ L 329, 10.12.2013 г., стр. 39).
   
      (2)  Решение 2012/173/ОВППС на Съвета от 23 март 2012 г. относно задействането на Оперативния център на ЕС за мисиите и операцията по линия на общата политика за сигурност и отбрана в региона на Африканския рог (ОВ L 89, 27.3.2012 г., стр. 66).
   
      (3)  Решение 2013/488/ЕС на Съвета от 23 септември 2013 г. относно правилата за сигурност за защита на класифицирана информация на EC (ОВ L 274, 15.10.2013 г., стр. 1).“